Mirko Tepavac
Mirko Tepavac bio je nekadašnji ministar vanjskih poslova SFRJ, jugoslavenski i srpski funkcioner i publicist. Bio je predratni aktivist Komunističke partije Jugoslavije, partizan i ilegalac u toku Drugog svjetskog rata, a od 1969. do 1972. ministar vanjskih poslova SFRJ. Sa te funkcije se povukao u vrijeme "čistke liberala" 1972. godine. Bio je ambasador FNRJ u Mađarskoj i pomoćnik državnog sekretara za vanjske poslove, od 1959. do 1969. Tepavac je bio direktor Radio Beograda od 1955. do 1959. godine, a bio je i direktor i glavni urednik lista Politike, predsjednik Pokrajinskog komiteta Saveza komunista Vojvodine od 1965. do 1967. Autor je knjiga: Demokratija ili despotija (1994), Mirko Tepavac - sećanja i komentari (1998, sa Aleksandrom Nenadovićem), Države, državnici i stradalnici (2009), Moj drugi svetski rat i mir (2012). Početkom 1990-ih bio je aktivan u Beogradskom krugu nezavisnih intelektualaca koji su se suprotstavili Miloševićevoj ratnoj mašineriji i nacionalističkoj politici. Njegov prijatelj, bivši predsjednik Republike Hrvatske Stjepan Mesić, on njemu je izjavio sljedeće: Upoznao sam rad Mirka Tepavca prije nego što sam njega osobno upoznao. Dakle, pratio sam ga na raznim funkcijama, a posebno na funkciji ministra vanjskih poslova. Bio je častan čovjek, bio je čovjek principa, koji je to ostao do kraja života. Bio je antifašist, čovjek koji je volio ljude, a ljudi su voljeli njega. Ja znam da će kao takav nedostajati, jer danas nije lako ljudima koji se drže principa. A on je to bio do kraja života. Sretao sam ga nakon njegove funkcije, sretao sam ga na druženjima antifašista, a bio sam i na promociji njegove knjige. Mogu reći da mi je bila čast što me je Mirko Tepavac smatrao svojim prijateljem.